CELEX: C2004/262/77
Language: el
Date: 2004-10-23 00:00:00
Title: Υπόθεση T-303/04: Προσφυγή της European Dynamics SA κατά Επιτροπής των Ευρωπαϊκών Κοινοτήτων, που ασκήθηκε στις 29 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/40
            
         Προσφυγή της European Dynamics SA κατά Επιτροπής των Ευρωπαϊκών Κοινοτήτων, που ασκήθηκε στις 29 Ιουλίου 2004
   (Υπόθεση T-303/04)
   (2004/C 262/77)
   Γλώσσα διαδικασίας: η αγγλική
   Η European Dynamics SA, Αθήνα, Ελλάς, εκπροσωπούμενη από τον δικηγόρο Σ. Παππά, άσκησε ενώπιον του Πρωτοδικείου των Ευρωπαϊκών Κοινοτήτων στις 29 Ιουλίου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την Ανακοίνωση Διαγωνισμού της Επιτροπής 2003/S249-221337 ESP-DIMA,
            
         
               —
            
            
               να ακυρώσει τον διαγωνισμό εκτιμήσεως προσφορών PO/2003/192 (ESP-DIMA),
            
         
               —
            
            
               να ακυρώσει την απόφαση της Επιτροπής της 4ης Ιουνίου 2004, που κατατάσσει την προσφορά της κοινοπραξίας της European Dynamics στη δεύτερη θέση, μετά τον πρώτο επιτυχόντα υποψήφιο,
            
         
               —
            
            
               να ακυρώσει την απόφαση της Επιτροπής της 14ης Ιουλίου 2004, με την οποία απορρίφθηκε η ένσταση της προσφεύγουσας κατά της αναθέσεως της συμβάσεως,
            
         
               —
            
            
               να καταδικάσει την Επιτροπή στα δικαστικά και λοιπά συναφή με την παρούσα προσφυγή έξοδα στα οποία υποβλήθηκε η European Dynamics.
            
         Λόγοι ακυρώσεως και κύρια επιχειρήματα:
   Η προσφεύγουσα ανήκει σε κοινοπραξία, της οποίας η προσφορά επελέγη για την παροχή υπηρεσιών ESP Lot 5, για εφαρμογές δικτύου. Η ESP Lot 4, για εφαρμογές διαχείρισης δεδομένων/πληροφοριών, ανετέθη σε άλλη κοινοπραξία.
   Κατά την προσφεύγουσα, ο βαλλόμενος με την παρούσα προσφυγή διαγωνισμός, ESP-DIMA, στηρίχτηκε στην εσφαλμένη παραδοχή ότι η παροχή υπηρεσιών διαχείρισης δεδομένων και πληροφοριών συνιστά νέα αγορά και ότι η χρήση της ESP Lot 4 είχε υπερβεί όλες τις προσδοκίες. Η προσφεύγουσα ισχυρίζεται ότι κακώς η Επιτροπή ενέταξε στην ESP Lot 4 έργα που, κατά την προσφεύγουσα, στην πραγματικότητα ενέπιπταν εντός της ESP Lot 5. Η προσφεύγουσα αναφέρει ότι, ως εκ τούτου, η Επιτροπή αναγκάστηκε να αυξήσει τις προβλέψεις του προϋπολογισμού για την ESP Lot 4 και να προκηρύξει νέο διαγωνισμό ESP-DIMA, ενώ ο προβλεφθείς για την ESP Lot 5 προϋπολογισμός δεν χρησιμοποιείτο πλήρως.
   Η προσφεύγουσα ισχυρίζεται περαιτέρω ότι η Επιτροπή παρέβη ουσιώδη τύπο, διότι τουλάχιστον ένα μέλος της επιτροπής αξιολογήσεως του βαλλόμενου διαγωνισμού είχε σύγκρουση συμφερόντων με την προσφεύγουσα.
   Τέλος, η προσφεύγουσα ισχυρίζεται ότι η κατάταξή της στη δεύτερη θέση επιτυχόντος στον διαγωνισμό για την ESP-DIMA δικαιολογείται ανεπαρκώς. Η προσφεύγουσα ισχυρίζεται επίσης ότι η Επιτροπή αρνήθηκε να γνωστοποιήσει πληροφορίες σχετικά με την έκθεση αξιολόγησης.